सफलता के लिए परिवर्तन और नवाचार जरूरी है और उसे सही वक्त पर सही तरीके से करना भी...
मान्यत: कहा जाता है कि बड़ी समस्या को हल करने के लिए नई तकनीक और नए उत्पाद का सृजन होता है या अावश्यकता ही अविष्कार की जननी है। इसको हम आसानी से ऐसे समझ सकते हैं कि कुछ समय पहले नए मंगलयान लॉन्च करने की खबर आई और यह कहा गया कि इसके संचालन का खर्च ऑटो-रिक्शा के संचालन जितना कम व मामूली है। सभी ने इसकी सराहना की। बेशक यह नवाचार बड़े स्तर की कामयाबी और उपलब्धि थी।
नवाचार का मतलब अलग सोच या आइडिया से है। जिसे आप पहले से मौजूद कार्यों में लगाकर उस काम को कुछ नया, अलग, बेहतर और प्रभावी ढंग से करते हुए अच्छा परिणाम हासिल करते हैं। जो व्यक्ति इस काम व परिकल्पना को अंजाम देता है, उसे इनोवेटर कहते हैं। जरूरी नहीं की इनोवेशन बड़े स्तर पर ही हो। अगर कोई स्कूल का बच्चा जूतों के डिब्बे का प्रयोग स्कूल में विज्ञान के मॉडल बनाने के लिए करता है तो इसे भी इनोवेशन कहेंगे। मुंबई के प्रसिद्ध डिब्बेवालों का ही उदाहरण ले लीजिए वो बिना किसी त्रुटि के लगातार वर्षों से अलग-अलग ऑफिसों में प्रतिदिन खाने के डिब्बे सफलतापूर्वक पहुंचा रहे हैं। इनोवेशन के कई फायदे हैं जैसे आपको काम करने से संतुष्टि मिलती है। दिए गए काम को लगातार नए-नए ढंग से पूरा करने का प्रयास करते हैं और इससे आप कॅरिअर में नई ऊंचाइयों पर जल्द पहुंच सकते हैं। कार्यस्थल पर कई इनोवेशन सफल हुए हैं। आज कई स्थानों पर इसकी जरूरत भी है।
सही वक्त चुनना जरूरी
क्या आप इनोवेटिव हैं?
इस सवाल का जवाब जानने का सबसे अच्छा तरीका है कि आप खुद का विश्लेषण करें। यदि आप रोजमर्रा में सभी की जिंदगी में आने वाली समस्याओं को हल करने के लिए प्रचलित हल के बजाय कुछ अलग और अन्य समाधानों का भी प्रयोग करते हैं। अगर आपका तरीका मनचाहा परिणाम दिलाता है और दूसरों के द्वारा भी पसंद किया जाता है, तो आप कह सकते हैं कि आप भी इनोवेटिव हैं। यदि आपके द्वारा दिया गया समाधान औरों के लिए अकल्पनीय हो तो भी आप खुद को इनोवेटिव कह सकते हैं।
नवाचार करने के लिए उम्र का कोई बंधन नहीं है लेकिन यदि नवाचार कॅरिअर के शुरूआती दौर में किया जाए तो इसका लाभ लंबे समय तक मिलता रहता है। आपके कॅरिअर की राहें आसान हो जाती हैं। वरिष्ठ अधिकारियों की सोच भी आपके प्रति सकारात्मक रहती है। कॅरिअर के अलग-अलग पड़ाव पर इनोवेशन करने वाले कुछ सफल और बड़े उदाहरण यह हैं। याहू के चेयरमैन मेनार्ड वेब की नियुक्ति सबसे पहले आईबीएम में सिक्योरिटी गार्ड के तौर पर की गई थी किन्तु वो इस काम के साथ ही वहां के विभिन्न प्रोजेक्ट पर काम करने लगे, जिसका नतीजा यह हुआ कि बाद में उन्हें आईबीएम के काफी उच्च पद पर नियुक्त किया गया। कॅरिअर के मध्यकाल में भी इनोवेशन के कई सफलतम उदाहरण मौजूद हैं। कई लोगों का मानना है कि 40 से 50 की उम्र के लोगों को कॅरिअर के क्षेत्र में इनोवेटर के तौर पर नहीं देखा जाता है। ऐसा बिलकुल भी नहीं है कि उम्रदराज लोग इनोवेटिव नहीं होते हैं। केएफसी रेस्त्रां की नींव रखने वाले कोलोनेल सैन्डर्स ने अपनी अनोखी डिश के इनोवेशन की वजह से 60 की उम्र में सफलता हासिल की थी।
रोहित सहगल
आईआईएम लखनऊ, 1999 बैच
hin_Deva hin_Deva hin_Deva hne_Deva hin_Deva hin_Deva hin_Deva mai_Deva awa_Deva